Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 20.01.2023

**Αρ. Πρωτ.: 72**

ΠΡΟΣ: κ. Κ. Καραμανλή, Υπουργό Υποδομών και Μεταφορών

**ΚΟΙΝ: «Πίνακας Αποδεκτών»**

ΘΕΜΑ: «Ζητείται ορισμός συνάντησης με τον Υπουργό για την εφαρμογή της ενιαίας κάρτας για την ελεύθερη διέλευση των οχημάτων των ατόμων με αναπηρία από τους σταθμούς διοδίων όλων των αυτοκινητόδρομων της χώρας**»**

**Κύριε Υπουργέ,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) όπως γνωρίζετε, αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.

Με το παρόν έγγραφό μας θέλουμε να εκφράσουμε την έντονη δυσαρέσκειά μας σχετικά με τη μη εφαρμογή του ν. 4782/2021, αναφορικά με τον καθορισμό των διαδικασιών εφαρμογής της ενιαίας κάρτας για την ελεύθερη διέλευση των οχημάτων των ατόμων με αναπηρία από τους σταθμούς διοδίων όλων των αυτοκινητόδρομων της χώρας. Επιπρόσθετα, με το άρθρο 17 του ν.4903/2022, που ψηφίστηκε τον Μάρτιο του 2022, εξειδικεύτηκε η εν λόγω ρύθμιση, ώστε το όχημα να έχει απαλλαγή ακόμη και αν ο δικαιούχος δεν επιβαίνει σε αυτό, σε περίπτωση που η μετακίνηση γίνεται προς εξυπηρέτηση αυτού.

Με την υπ’ αριθ. πρωτ. 1769 επιστολή μας, που σας αποστείλαμε στις 05.12.2022, είχαμε επισημάνει ότι παρά το γεγονός ότι από τον Μάρτιο του 2022 που ψηφίστηκε η εν λόγω ρύθμιση, πραγματοποιήθηκαν αρκετές συναντήσεις με τις αρμόδιες υπηρεσίες του Υπουργείου Μεταφορών και εκπροσώπους της Ε.Σ.Α.μεΑ. σχετικά με την διαδικασία έκδοσης κάρτας για τη διέλευση ατόμων με αναπηρία από τα διόδια και συμφωνήθηκε το περιεχόμενο της Υπουργικής Απόφασης, σήμερα, οκτώ μήνες μετά, δεν έχουμε καμία ενημέρωση για την εξέλιξη του εν λόγω ζητήματος.

Αλλά ούτε και η υπ’ αριθ. πρωτ. 39/12.01.2023 επιστολή μας, που έχουμε αποστείλει στο γραφείο του Υφυπουργού Μεταφορών, κ. Καραγιάννη για το ίδιο ζήτημα, έτυχε καλύτερης αντιμετώπισης.

**Κύριε Υπουργέ,**

**Ως εκ τούτου, ζητάμε τον άμεσο ορισμό συνάντησης μαζί σας έως τα τέλη Ιανουαρίου, ώστε να μας ενημερώσετε για την πορεία υλοποίησης και εφαρμογής της απόφασης για την ενιαία κάρτα ελεύθερης διέλευσης των οχημάτων των ατόμων με αναπηρία από τους σταθμούς διοδίων όλων των αυτοκινητόδρομων της χώρας.**

**Επίσης να διασφαλιστεί ότι έως τέλη Μαρτίου θα έχει ολοκληρωθεί η έκδοση της νέας κάρτας και θα έχουν διευθετηθεί όλα τα προβλήματα που υπάρχουν στον συντονισμό με το υπουργείο Ψηφιακής Διακυβέρνησης γι’ αυτό το ζήτημα.**

**Σε αντίθετη περίπτωση, στις 6 Φεβρουαρίου 2023, θα προβούμε** **σε κινητοποίηση στο Υπουργείο Μεταφορών.**

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Γραφείο Πρωθυπουργού της χώρας
* Γραφείο Υπουργού Ψηφιακής Διακυβέρνησης, κ. Κ. Πιερρακάκη
* Γραφείο Υπουργού Επικρατείας, κ. Γ. Γεραπετρίτη
* Γραφείο Υπουργού Επικρατείας, κ. Άκη Σκέρτσου
* Γραφείο Υφυπουργού Ψηφιακής Διακυβέρνησης, κ. Γ. Γεωργαντά
* Γραφείο Υφυπουργού Ψηφιακής Διακυβέρνησης, κ. Θ. Λιβάνιου
* Γραφείο Υφυπουργού Υποδομών και Μεταφορών, κ. Μ. Παπαδόπουλου
* Γραφείο Υφυπουργού Υποδομών και Μεταφορών, κ. Γ. Καραγιάννη
* Γραφείο Γ.Γ. Ψηφιακής Διακυβέρνησης και Απλούστευσης Διαδικασιών, κ. Λ. Χριστόπουλου
* Γραφείο Γ.Γ. Υπουργείου Μεταφορών, κ. Ε. Γεράρδη
* Γραφείο Γ.Γ. Υπουργείου Μεταφορών, κ. Ι. Ξιφαρά
* Γραφείο Διοικητή της Αυτοτελούς Υπηρεσίας Οδικών Τελών και Ηλεκτρονικής Διαχείρισης Οδικού Δικτύου, κ. Ι. Ανδρουλάκη
* Εθνική Αρχή Προσβασιμότητας
* Μέλη Ελληνικού Κοινοβουλίου
* Οργανώσεις Μέλη της Ε.Σ.Α.μεΑ.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |